**Dôvodová správa**

1. ***Všeobecná časť***

Návrh ústavného zákona, ktorým sa mení a dopĺňa Ústava Slovenskej republiky
č. 460/1992 Zb. v znení neskorších predpisov predkladajú do Národnej rady Slovenskej republiky poslanci Národnej rady Slovenskej republiky za politickú stranu Kotleba – Ľudová strana Naše Slovensko Marian Kotleba, Rastislav Schlosár, Martin Beluský, Milan Uhrík a Milan Mazurek.

**Cieľom legislatívneho návrhu je zakotviť do Ústavy SR hmotnú zodpovednosť fyzických osôb (politikov), ktoré vykonávajú verejnú moc vo verejnej správe, za škodu, ktorá vznikla ich nezákonným úradným postupom alebo nezákonným rozhodnutím.**

Súčasný právny poriadok SR pozná zodpovednosť štátu za škodu spôsobenú orgánmi verejnej moci pri výkone verejnej moci a zodpovednosť obce a vyššieho územného celku za škodu spôsobenú orgánmi územnej samosprávy pri výkone samosprávy. Zodpovednosť fyzických osôb, ktoré vykonávajú verejnú moc a podpisujú rozhodnutia v mene štátu resp. inej organizácie verejnej moci, však v dnešnom právnom systéme upravená nie je. **Za nezákonné rozhodnutia a škody spôsobené verejnými funkcionármi (politikmi) teda preberajú hmotnú zodpovednosť orgány štátnej a verejnej správy,
čiže v konečnom dôsledku občania platiaci dane.**

V súkromnom sektore je pritom zodpovednosť fyzických osôb za nimi spôsobenú škodu absolútnou samozrejmosťou. Každý, kto sa stará o vlastný majetok nesie prirodzene zodpovednosť aj za nesprávne rozhodnutia, ktoré by viedli k jeho poškodeniu, zničeniu alebo strate hodnoty. V súkromných spoločnostiach musia fyzické osoby v zmysle obchodného zákonníka vykonávať svoju pôsobnosť s odbornou starostlivosťou a v súlade
so záujmami spoločnosti a všetkých jej spoločníkov. Konatelia a členovia predstavenstva spoločností, ktorí porušili svoje povinnosti pri výkone svojej pôsobnosti, sú povinní spoločne a nerozdielne nahradiť škodu, ktorú tým spoločnosti spôsobili.

Vo verejnom sektore, kde verejní funkcionári zodpovedajú za majetok štátu a organizácií verejnej správy, takýto princíp v súčasnosti nefunguje. Verejní funkcionári často rozhodujú v rozpore so zákonom alebo v rozpore so zásadami dobrého hospodárenia. **Poškodení občania alebo právnické osoby sa v súdnych sporoch a žalobách obracajú proti štátu alebo organizácii verejnej správy, ktorá protizákonné rozhodnutie vydala, nie však proti danému verejnému funkcionárovi.** Štát ani organizácia verejnej správy nemá zákonné možnosti si takúto škodu ďalej vymáhať u verejného funkcionára, resp. funkcionárov,
ktorí takéto protizákonné rozhodnutie vydali.

**V praxi sa tak často stretávame s tým, že verejní funkcionári, resp. politici podliehajú tlakom rôznych lobistických skupín alebo korupcii a benevolentne,
či dokonca účelovo, vydávajú protizákonné rozhodnutia, ktorými spôsobujú škodu verejnej správe a občanom.**

**Preto navrhujeme, aby sa priamo do Ústavy SR zakotvili nové odseky,
ktoré výrazne zlepšia vymožiteľnosť práva a zavedú hmotnú zodpovednosť fyzických osôb vykonávajúcich verejnú moc individuálne alebo v rámci kolektívneho orgánu. Všetci verejní funkcionári budú povinní nahradiť vzniknutú škodu každému, koho práva boli porušené v dôsledku nezákonného výkonu verejnej moci. V prípade nezákonných úradných postupov alebo nezákonných rozhodnutí vydaných kolektívnym orgánom budú niesť zodpovednosť za škodu tí verejní funkcionári, ktorí ako členovia kolektívneho orgánu vyjadrili súhlas s týmto nezákonným úkonom.**

Ďalšie podrobnosti o spôsobe ručenia verejných funkcionárov za nimi spôsobenú škodu a o možnostiach vymáhania škody zo strany poškodených ustanoví osobitný zákon, napr. zákon č. 514/2003 o zodpovednosti za škodu spôsobenú pri výkone verejnej moci
a o zmene niektorých zákonov.

Zakotvenie hmotnej zodpovednosti verejných funkcionárov za nimi spôsobenú škodu priamo do Ústavy SR považujeme za dôležité nielen preto, že sa jedná o fundamentálny pilier práva a spravodlivosti, ktorým by sa mala riadiť celá Slovenská republika, ale aj preto, že v budúcnosti nebude môcť žiadna vládna garnitúra zrušiť toto ústavné nariadenie len jednoduchou parlamentnou väčšinou.

Predkladaný návrh zákona bude mať pozitívny vplyv na rozpočet verejnej správy a neutrálny vplyv na ďalšie posudzované oblasti.

1. ***Osobitná časť***

**Čl. I**

K bodu 1

Stanovuje sa povinnosť nahradiť škodu spôsobenú nezákonným úradným postupom alebo nezákonným rozhodnutím fyzickým osobám, ktoré vykonávajú verejnú moc
vo verejnej správe individuálne alebo v rámci kolektívneho orgánu.

**Čl. II**

Navrhuje sa účinnosť zákona pätnástym dňom po jeho vyhlásení v Zbierke zákonov.